নারায়ণগঞ্জ, ৮ জুলাই (শীর্ষ নিউজ ডটকম): নারায়ণগঞ্জের রূপগঞ্জে শিরিনা আক্তার (১৯) নামের এক গৃহবধূর রহস্যজনক মৃত্যু হয়েছে। আজ শুক্রবার বিকেলে রূপগঞ্জ থানা পুলিশ গলায় ফাঁস লাগানো অবস্থায় তার শ্বশুরবাড়ি থেকে লাশটি উদ্ধার করে। নিহত শিরিনা আক্তার চট্টগ্রাম জেলার মিরসরাই উপজেলার পূর্ব আলীনগর গ্রামের আব্দুল মজিদের মেয়ে।  নিহতের মামাতো ভাই আলমগীর হোসেন  জানান, গত ৯ মাস আগে শিরিনা আক্তারের সঙ্গে রূপগঞ্জ উপজেলার গোলাকান্দাইল দক্ষিণপাড়া এলাকার কবির হোসেনের বিয়ে হয়। বিয়ের সময়ে দেড় লাখ যৌতুক দেয়া হয় কবিরকে। বিয়ের কিছুদিন পর আরো ২০ হাজার টাকা যৌতুকের দাবিতে তার স্বামী কবির ও শ্বশুরবাড়ির লোকজন শিরিনাকে নির্যাতন করে আসছিল। আজ দুপুরে শ্বশুরবাড়িতে শিরিনা আক্তারকে মারধর করে শ্বাসরোধ করে হত্যা করা হয়। হত্যার পর লাশ ঘরের আড়ার সাথে ঝুলিয়ে রেখে পালিয়ে যায় তারা।  এ বিষয়ে রূপগঞ্জ থানার ভারপ্রাপ্ত কর্মকর্তা (ওসি) মজিবর রহমান ঘটনার সত্যতা স্বীকার করে বলেন, লাশ উদ্ধার করে  ময়নাতদন্তের জন্য মর্গে পাঠানো হয়েছে। এ ব্যাপারে মামলা হয়েছে। এদিকে ঘটনার পর থেকে শ্বশুর বাড়ির লোকজন পলাতক রয়েছে।  (শীর্ষ নিউজ ডটকম/প্রতিনিধি/ওআর/শাসি/আরআর/২০.৪৫ ঘ.)